[{"text_idx": "#000000", "text": "Kuidas Eesti naised valimiso\u0303iguse said"}, {"text_idx": "#000002", "text": "Eesti naised said valimiso\u0303iguse 1917. aastal Venemaal toimunud veebruarirevolutsiooni tulemusel, aga see ei juhtunud automaatselt ega ilma eelneva vo\u0303itluseta. Oluline oli ka maailmaso\u0303ja mo\u0303ju ja Soome eeskuju."}, {"text_idx": "#000003", "text": "2. ma\u0308rtsil (uue kalendri ja\u0308rgi (ukj) 15. ma\u0308rtsil) 1917 kirjutas tsaar Nikolai II alla troonist loobumise aktile. Ta oli selleks sunnitud pealinnas lahvatanud rahutuste to\u0303ttu, mis a\u0308hvardasid kasvada koduso\u0303jaks. Hilisem ajalugu na\u0308itas, et Venemaa sellest ei pa\u0308a\u0308senud, kuid siis ei olnud see veel teada. Ametisse astus Ajutine Valitsus, mis teatas, et so\u0303ja ja\u0308tkamise ko\u0303rval peab see u\u0308heks oma esmaseks kohustuseks tee avamist selleks, et rahvas valitsuse viisi asjus oma tahtmist vo\u0303iks avaldada. So\u0303jast va\u0308sinud rahvast u\u0308ritati koondada tugevamalt Saksamaa vastu kodanikuo\u0303iguste ja -vabaduste laiendamise abil."}, {"text_idx": "#000005", "text": "Kuna seni oli piiratud valimiso\u0303igus olnud ainult meestel ja naisi ei olnud selles deklaratsioonis eraldi mainitud, siis tekkis esialgu segadus uue valitsuse plaanide to\u0303lgendamisel. Osa sai aru nii, et naistele valimiso\u0303iguse andmise otsustab alles Asutav Kogu. Peterburis moodustatud to\u0308o\u0308liste ja soldatite saadikute no\u0303ukogu, mis koosnes vasakpoolsete jo\u0303udude (mens\u030cevike, bols\u030cevike, esseeride jt) esindajatest, leidis seevastu, et lubatud u\u0308ldine valimiso\u0303igus peaks laienema naistele juba Asutava Kogu valimistel."}, {"text_idx": "#000006", "text": "Ajutine Valitsus andis poliitvangidele amnestia, kaotas tsensuuri, lubas vabalt koosolekuid pidada ja organisatsioone luua. See to\u0303i kohe kaasa ka naisliikumise to\u0303usulaine. Ja u\u0308ks esimesi no\u0303udmisi puudutas muidugi just valimiso\u0303igust. Soome Suurvu\u0308rstiriigis, mis kuulus Vene impeeriumi koosseisu, valiti esimesed naissoost parlamendiliikmed juba ku\u0308mme aastat varem, 1907. aasta ma\u0308rtsis, ning nu\u0308u\u0308d no\u0303uti ka mujal samasuguseid o\u0303igusi."}, {"text_idx": "#000007", "text": "19. ma\u0308rtsil (ukj 26. ma\u0308rtsil) toimus Peterburis naiso\u0303iguslaste korraldatud suur meeleavaldus, millest vo\u0303ttis osa umbes 40 000 naist. Tallinnas leidis samal pa\u0308eval aset koguni kaks sarnast u\u0308ritust."}, {"text_idx": "#000016", "text": "30. ma\u0308rtsil (ukj 12. aprillil) kinnitas Ajutine Valitsus ma\u0308a\u0308ruse, millega see eestlaste no\u0303udmine ta\u0308ideti. Samas ma\u0308a\u0308ruses on kirjas kubermangu maano\u0303ukogu ning kreisi maano\u0303ukogude valimise kord, millega antigi Eestis esmakordselt valimiso\u0303igus ka naistele. Kui Eestimaa Kubermangu Ajutine Maano\u0303ukogu 1917. aasta suvel to\u0308o\u0308d alustas, siis oli selle liikmete hulgas juba ka u\u0308ks naine, Anna Leetsmann, bols\u030cevik, hiljem u\u0308ks Eesti To\u0308o\u0308rahva Kommuuni juhtidest."}, {"text_idx": "#000018", "text": "Juba enne Eesti Vabariigi va\u0308ljakuulutamist said naised vo\u0303tta osa veel nii 1917. aasta novembris toimunud U\u0308levenemaalise Asutava Kogu kui ka 1918. aasta alguses osaliselt bols\u030cevike la\u0308biviidud esimestest Eesti Asutava Kogu valimistest. Oma iseseisva riigi loomisel ei olnud valimiso\u0303iguse andmine naistele siin enam u\u0308ldse teemagi, see oli juba loomulik."}, {"text_idx": "#000019", "text": "1917. aasta ma\u0308rtsis to\u0303status naiste valimiso\u0303iguse ku\u0308simus aga taas ka Briti parlamendis, kus selle toetuseks vo\u0303tsid so\u0303na mitmed toona valitsenud liberaalide juhid, nii peaminister David Lloyd George kui ka eelmine peaminister H. H. Asquith, kes oli olnud varem selle vastu. Nende so\u0303nul olid naised na\u0308idanud ennast so\u0303ja ajal nii heast ku\u0308ljest, et nu\u0308u\u0308d vo\u0303is usaldada nad lo\u0303puks valimiskastide juurde. 1918. aasta lo\u0303pus toimunud valimisteks vo\u0303etigi vastav seadus vastu, kuid seal said naised valimiso\u0303iguse esialgu siiski piiratud kujul."}, {"text_idx": "#000021", "text": "Sinu annetus aitab Feministeeriumit to\u0308o\u0308s hoida \u2014 algatada uusi projekte, tasuda kaaskirjutajatele ja arendada kohalikku feministlikku mo\u0303tet."}, {"text_idx": "#000025", "text": "Feministeeriumi uudiskiri ilmub iga kuu alguses. Loe eelmisi uudiskirju siit."}]